Pompierii din judeţul Timiş au intervenit pentru stingerea unui puternic incendiu care a cuprins o hală de depozitare din Recaş şi au luptat mai multe ore cu flăcările. La final, în interior a fost găsită o persoană decedată.
Conform IPJ Timiş, victima este un bărbat în vârstă de 54 de ani.
"În cauză, a fost întocmit un dosar penal sub aspectul săvârşirii infracţiunilor de distrugere şi ucidere din culpă", a transmis IPJ Timiş.
"Incendiul s-a manifestat cu ardere generalizată pe o suprafaţă de aproximativ 800 mp, cuprinzând hala în întregime. Din nefericire, din interiorul halei a fost extrasă o persoană decedată", a transmis, sâmbătă, ISU Timiş.
Pompierii au lichidat incendiul după aproximativ 2 ore, iar în urma incendiului au ars mai multe materiale textile şi mobilier.
Cauza probabilă a producerii incendiului este în curs de stabilire.